Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 24.07.2024

**Αρ. Πρωτ.:** 709

ΠΡΟΣ: κα Ηρώ Χατζηγεωργίου, Διευθύνουσα Σύμβουλο Εταιρείας Ακινήτων Δημοσίου(ΕΤΑΔ) Α.Ε.

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η διασφάλιση της δωρεάν εισόδου όλων των ατόμων με αναπηρία και των συνοδών τους στην πλαζ της Βουλιαγμένης**»**

***Αξιότιμη κα Χατζηγεωργίου,***

Με την παρούσα επιστολή, θα θέλαμε να σας ευχαριστήσουμε για την άμεση απάντησή σας με την υπ΄αρ. πρ. **9899 / 23.7.2024** επιστολή σας. Με βάση την ανωτέρω επιστολή, διαπιστώνονται πολύ σημαντικές πρωτοβουλίες της ΕΤΑΔ για την ελεύθερη είσοδο των ατόμων με αναπηρία ή και χρόνιες παθήσεις που έχουν ποσοστό αναπηρία 67% και άνω και για ένα συνοδό τους, σε πολιτιστικούς χώρους όπως για παράδειγμα το Αχίλλειο Μουσείο της Κέρκυρας και σε χειμερινά θέρετρα όπως το Χιονοδρομικό του Παρνασσού.

Λαμβάνοντας υπόψη ότι τα άτομα με αναπηρία, χρόνιες παθήσεις και οι οικογένειές τους έχουν να αντιμετωπίσουν, παράλληλα με την μακροχρόνια οικονομική κρίση και εν συνεχεία την κρίση της πανδημίας, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., η οποία καθιστά αδύνατη ακόμα και την κάλυψη των βασικών καθημερινών τους αναγκών, εάν ληφθούν υπόψη οι χαμηλές συντάξεις τους, τα πενιχρά επιδόματα αναπηρίας και το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους, θεωρούμε επιβεβλημένη, όσο ποτέ άλλοτε, την υποστήριξή τους.

Με βάση τα παραπάνω, γίνεται αντιληπτό ότι η πλειονότητα των ατόμων με αναπηρία, χρόνιες παθήσεις και οι οικογένειές τους, δεν έχουν την δυνατότητα πραγματοποίησης διακοπών. Συνεπώς, η Ακτή Βουλιαγμένης αποτελεί διέξοδο της δύσκολης καθημερινότητας που βιώνουμε.

Για το λόγο αυτό, στο πλαίσιο των αρμοδιοτήτων σας, απευθυνόμαστε σε εσάς εκ νέου προκειμένου **να διασφαλιστεί η δωρεάν είσοδος όλων των ατόμων με αναπηρία ή και χρόνια πάθηση με ποσοστό αναπηρίας 50% και άνω και για ένα (1) συνοδό τους για την υπόλοιπη θερινή περίοδο, με την επίδειξη κάρτας αναπηρίας ή στην περίπτωση που δεν διαθέτουν κάρτα αναπηρίας, πιστοποίησης αναπηρίας σε ισχύ.**

Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Επισυναπτόμενα: 3 Φ**

**Πίνακας Αποδεκτών:**

* κα Αθηνά Μαρία Κόλλια, Γενική Γραμματέα Δημόσιας Περιουσίας
* κ. Μύρων Φλουρή, Γενική Γραμματέα Τουριστικής Πολιτικής & Ανάπτυξης
* Πρόεδρο και Μέλη Δ.Σ. ΕΤΑΔ Α.Ε.
* Πρόεδρο και Μέλη Δ.Σ. ΕΟΤ
* Πρόεδρο και Μέλη Επιτροπής Ελέγχου Ακτών Δ.Ε. Βουλιαγμένης

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |